Martin Glerup (S), 2000-11-16:
Den vanskeligste opgave i verden består i at overtale menneskeheden til sin egen frelse.
Sådan har en klog person engang sagt, og det er jo fuldstændig rigtigt.
Hvis vi ikke omgående griber ind, vil verdens CO2-udslip i stedet for at være faldet om 10 år være 42 pct. større end i 1990.
Det er en kendsgerning, at forureningen af vores atmosfære er steget i takt med industrialiseringen og vores stærkt stigende forbrug i verdens rigeste lande.
Vi kan lugte forureningen, når vi går på gaden, vi kan se smoggen i verdens store, forurenede byer.
Luftforureningen kommer fra energifremstilling, trafik, landbrug og industri.
Det være sig ved hjælp af partikelfiltre, katalysatorer og andre teknologiske tiltag.
På den måde fjernes en del farlige stoffer fra vores indåndingsluft.
Når vi alligevel har et problem, skyldes det, at vi ikke med den i dag kendte teknologi kan fjerne CO2 og de andre drivhusgasser fra udstødningsrør og skorstene.
Vi kan altså ikke rense os ud af problemet.
Derfor bliver vi nødt til at gøre noget andet for at løse problemet, og det andet består i at reducere udslippet fra drivhusgasserne.
Det kan vi gøre på flere måder.
Lad mig nævne fem: energibesparelser, energieffektivisering, omlægning af energipolitikken fra kulbaseret til mere fossilfri energifremstilling, afkobling af sammenhængen mellem øget vækst på den ene side og stigende emissioner på den anden side, anvendelse af mere vedvarende energi fra vind, sol, biomasse, bølgekraft osv.; alt sammen noget, vi er gode til i Danmark.
Og hver eneste familie i Danmark kan give sit bidrag.
Familien Jensen kan spare på ressourcerne, f.eks. ved at bruge mindre el, spare på strømmen og bruge elsparepærer.
Det er en oplagt mulighed, og det er vigtigt, for selv den grønneste kWh kan ikke konkurrere med en sparet kWh.
Den økonomiske vækst i Danmark er steget, uden at CO2-udslippet er steget tilsvarende - det vil sige, at det er lykkedes at få en god vækst, uden at forurening og CO2-udslip er steget tilsvarende - og vindkraften boomer derudaf.
Dansk vindkraft kan i dag levere mere el end fire store kulbaserede kraftværker.
Vi fejer så for egen dør og tjener millioner af kroner på eksport af verdens bedste vindmøller, verdens mest avancerede kraftvarme- og fjernvarmeudstyr og verdens bedste røgrensningsudstyr.
Derfor vinder vi dobbelt ved at være foregangsland.
De danske miljøkrav har resulteret i et miljø- og industrieventyr af rang.
Så vidt, så godt, men klimatruslen er global, og Danmark kan jo ikke løse problemet alene.
Derfor er det meget vigtigt, at de 160 lande på klimatopmødet i Haag, som vi deltager i i næste uge, når til enighed om fælles faste spilleregler for reduktion af drivhusgasserne. Der bliver tale om en balancegang, nemlig balancen mellem at hjælpe de mindst udviklede lande og de rige landes indsats hjemme.
Hertil kommer balancen mellem alle landes miljømæssige forpligtelser og det fornuftige standpunkt, det er at få mest miljø for pengene.
Socialdemokratiet går ind for, at vi fejer for egen dør, således at mindst halvdelen af reduktionen sker på hjemmebane.
Den anden halvdel må gerne ske på udebane, vi har ingen berøringsangst over for handel med kvoter, investering i rensning og miljøteknologi og hjælp til lande, som ikke er så velaflagte som os.
Der er i højeste grad brug for solidaritet med de fattige udviklingslande, så de kan få et økonomisk løft, samtidig med at de får en bæredygtig udvikling.
Vi vil gerne se på Dansk Industris forslag om at gennemføre CO2-begrænsninger i Østeuropa og Kina,
men vi kræver ens og gennemskuelige spilleregler for alle lande.
Derimod er vi modstandere af, at skov- og plantedække, sådan som nogle lande mener, skal tælle med i CO2-regnskabet.
Hvis klimatopmødet i Haag lukker døren op på vid gab for den slags bogholderikneb uden hold i virkeligheden, ja, så sker der absolut ingen CO2-reduktion overhovedet, og så bliver klimatopmødet en tordnende fiasko. Men lad os nu ikke miste modet på forhånd.
EU-landene har lagt et godt og fremsynet udspil på bordet, fra dansk side vil vi gøre alt for at trække i den miljørigtige retning.
Lad os håbe, at klimatopmødet i Haag ikke bliver et slag i luften, men et slag for den friske og uforurenede luft.
I forlængelse heraf skal jeg på vegne af Socialdemokratiet, Venstre, Det Konservative Folkeparti, Det Radikale Venstre og Centrum-Demokraterne fremsætte følgende: Forslag til vedtagelse
På denne baggrund opfordrer Folketinget regeringen til at fremlægge forslag til ratifikation med henblik på, at ikrafttrædelse af Kyotoprotokollen kan ske inden Rio plus 10 i 2002.«